पाएं अपने शहर की ताज़ा ख़बरें और फ्री ई-पेपरडाउनलोड करें
भरतपुर। शहर के प्रमुख सर्राफा बाजार स्थित एक दुकान से चार महिलाएं दुकानदार को झांसा देकर सोने के आभूषण का डिब्बा चुरा ले गईं। इस डिब्बे में ढाई लाख के आभूषण थे। चोरी का खुलासा दुकान में लगे सीसीटीवी फुटेज से हुआ है, जिसके बाद पुलिस ने मौके मुआयना कर चोरी करने वाली महिलाओं की तलाश शुरू कर दी है। घटना की रिपोर्ट थाना अटलबंध में दर्ज कराई गई है। घटना गत शाम की है, जिसकी जानकारी सोमवार को हुई।
तिलकधारी ज्वैलर्स के संचालक राजकुमार तिलकधारी ने बताया कि रविवार की शाम दुकान में चार महिलाएं आईं। इन महिलाओं ने पहले तो सोने की चैन आदि देखी। फिर टॉप्स देखे। इसके लिए कई डिब्बे उनके सामने रखे गए। इन महिलाओं ने अंगूठी दिखाने को कहा और एक अंगूठी पसंद की। सात हजार रुपए की अंगूठी का नकद भुगतान कर महिलाएं चली गईं। जाने से पहले टॉप्स के डिब्बे को एक महिला ने साड़ी में छिपा लिया, जिसका पता नहीं लग पाया। इस डिब्बे में 15 जोड़ी सोने के टॉप्स थे। कुल 80 ग्राम सोने के आभूषण थे, जिसकी कीमत लगभग ढाई लाख रुपए हुई। थाना अटल बंध प्रभारी मुकेश कुमार ने बताया कि घटना की रिपोर्ट दुकान संचालक राजकुमार की ओर से अज्ञात महिलाओं के खिलाफ दर्ज की गई है। चोरी करने वाली इन महिलाओं को पकडऩे के लिए दो टीमें बनाई गई हैं।
ऐसा खुलासा हुआ घटना का
रात को दुकान बंद कर दी गई। सोमवार को दुकान खोलने के बाद डिब्बों को गिना गया। दुकान में कुल 21 डिब्बे होने चाहिए थे, लेकिन मिले 20 डिब्बे। तब गायब एक डिब्बे की तलाश की गई। लेकिन डिब्बा नहीं मिला। तब सीसीटीवी की रिकार्डिंग देखी गई, जिसमें रविवार की शाम छह बजकर 25 मिनट 49 सैकंड पर आईं।छह बजकर 29 मिनट 51 सैकंड पर एक महिला ने चालाकी से सोने के टॉप्स का डिब्बा अपने हाथ में लिया और फिर यह डिब्बा छह बजकर 30 मिनट 4 सैकंड पर अपनी साथी महिला को दे दिया, जिसने डिब्बे को साड़ी में छिपा लिया।इसके बाद महिलाएं छह बजकर 37 मिनट 13 सैकंड पर दुकान से चली गईं।
एक से कपड़े थे महिलाओं के
सर्राफा की दुकान में सोने के आभूषण चोरी करने वाले चारों महिलाएं एक ही रंग के कपड़े पहने हुई थीं। इनमें से दो युवतियां करीब 18 से 20 साल की थी और 35 से 40 वर्ष की दो महिलाएं थीं। युवतियां हरे रंग का सूट पहने हुई थीं और महिलाएं हरे रंग की साड़ी पहने हुई थीं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn